Document ID: 31979R2829

31979R2829
L 320/50
JURNALUL OFÍCIAL AL UNIUNII EUROPENE
REGULAMENTUL (CEE) NR. 2829/79 AL COMISIEI
din 14 decembrie 1979
de modificare a Regulamentului (CEE) nr. 1963/79 de stabilire a normelor de aplicare a restituirii la producție pentru uleiurile de măsline utilizate la fabricarea anumitor conserve
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul nr. 136/66/CEE al Consiliului din 22 septembrie 1966 privind organizarea comună a piețelor în sectorul uleiurilor și al grăsimilor (1) modificat ultima dată de Regulamentul (CEE) nr. 590/79 (2),
având în vedere Regulamentul (CEE) nr. 591/79 al Consiliului din 26 martie 1979 care prevede regulile generale referitoare la restituirea la producție pentru uleiurile de măsline utilizate la fabricarea anumitor conserve (3), în special articolul 9,
întrucât Regulamentul (CEE) nr. 1963/79 al Comisiei (4) prevede la articolul 2 alineatul (1) că cererea de control al uleiului trebuie să fie înaintată autorității competente cu cel puțin cinci zile înainte de data prevăzută pentru începerea fabricării conservelor la care trebuie să se folosească uleiul de măsline;
întrucât scopul acestui termen este de a permite autorității competente să efectueze controlul stocului de ulei de măsline; întrucât, modalitățile acestui control administrativ fiind diferite pentru fiecare stat membru, este necesar ca fiecare dintre statele membre să își fixeze termenul care îi este necesar pentru a efectua controlul în cauză;
întrucât măsurile prevăzute în prezentul regulament sunt în conformitate cu avizul Comitetului de gestionare a uleiurilor și grăsimilor,
ADOPTĂ PREZENTUL REGULAMENT:
Articolul 1
Articolul 2 alineatul (1) din Regulamentul (CEE) nr. 1963/79 se înlocuiește cu următorul text:
„(1) Pentru a beneficia de restituirea la producție, producătorul trebuie să înainteze o cerere de control autorității competente înainte de data prevăzută pentru începerea fabricării.
Această cerere poate fi depusă numai în momentul în care uleiul se află în unitatea de fabricare a conservelor.
Statul membru în cauză fixează, dacă este cazul, un termen între data de depunere a cererii de control și data prevăzută la primul paragraf.”
Articolul 2
Prezentul regulament intră în vigoare a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 decembrie 1979.

Labels: 17
6